Soffía Björg Óðinsdóttir tónlistarkona frá Einarsnesi hefur vakið athygli að undanförnu með nýju lagi sínu See me , sem er að fikra sig upp vinsældalista Rásar tvö undanfarnar vikur . Fyrsta sólóplatan er væntanleg í maí og ber hún sama nafn og lagið sem nú er í spilun . Soffía Björg er nýflutt aftur heim í Borgarfjörðinn þar sem henni finnst best að semja tónlist . „ Ég er með skrifstofu í Nýsköpunar - og frumkvöðlasetri Hugheima í Borgarnesi . Þar sinni ég daglegu amstri og útset tónlistina mína , en best er að sitja í sólstofunni heima í Einarsnesi , umvafin fallegri fjallasýn , og semja , “ segir Soffía Björg í samtali við Skessuhorn . „ Ég sé sjálf um útgáfu plötunnar og allar bókanir þannig að það er í nægu að snúast . Ég ákvað eftir að hafa menntað mig í tónsmíðum í Listaháskóla Íslands , undir handleiðslu Tryggva M. Baldvinssonar , að tónlistin yrði mitt aðalstarf . Þetta er svona bóhem líf en það eflir mann að þurfa að hafa fyrir hlutunum og spyrja sig ; „ langar mig þetta virkilega svona mikið ? . “ Fyrsta platan er að hluta fjármögnuð með hjálp Karolina fund söfnunarsjóðs sem gerir aðilum kleyft að fjármagna hugmyndir sínar með fjöldaframlögum . Það er frábær leið fyrir tónlistamann sem ætlar sér að gefa út sjálfur . Sömuleiðis góð leið til að vekja athygli á verkefninu og sjálfum sér . “ Tilurð lagsins See me er einmitt að Soffíu Björgu fannst hún ósýnileg í heimi sem krefst sýnileika . „ Ég var í innri baráttu , var ekki með allan kjarkinn og gleðina sem ég þurfti til að þora . Það hefur hjálpað mér mikið í gegnum tíðina að semja mig út úr aðstæðum og átta mig með þeim hætti á því sem ég er að gera vitlaust . “ Fyrsta platan er unnin upp úr útskriftarverkefni Soffíu Bjargar en hún útskrifaðist með BA gráðu í almennum tónsmíðum frá LHÍ í fyrra . „ Það er svo mikil synd að öll vinnan sem fer í gerð útskriftarverkefnis nýtist ekki og verði bara að einum tónleikum . Því var tilvalið að taka verkefnið upp og byggja svo ofaná það til að gera fyrstu plötuna . “